text: Els 100 anys del Celler Cooperatiu de Falset i el xofer de Cèsar Martinell | Vins de Priorat i Montsant... i més
  L'edifici del Celler Cooperatiu de Falset celebra enguany el seu centenari, obra de l'arquitecte Cèsar Martinell, després que fos inaugurat el 1919. Martinell, com és sabut, és l'arquitecte de les cèlebres catedrals del Vi que diem modernistes, tot i que filant prim arquitectònicament, hauríem de dir que estan a cavall entre el modernisme i el noucentisme i que n'hi ha unes quantes que són més aviat noucentistes que modernistes.
  Martinell havia acabat la carrera d'Arquitectura el 1916 i només dos anys després li van encarregar el que seria el gran projecte de la seva vida. Perquè la Mancomunitat de Catalunya li va confiar un seguit de construccions agràries cooperatives que tenien com a objecte revaloritzar la vida rural i fer més productiu el treball agrícola. La primera de les cooperatives que va fer va ser la de Barberà de la Conca i ben aviat ja vindrien les de Falset i d'altres.
  Més enllà que fos molt bon arquitecte, l'èxit de Cèsar Martinell i les seves cooperatives és que ell, fill de Valls, se sentia un home de poble i s'ho passava d'allò més bé desplaçant-se a controlar el curs dels treballs. S'ho passava tan bé que ben aviat va arribar a la conclusió que hi havia d'anar amb xofer a segons quines visites d'obres.
  A segons quins pobles, per exemple, Martinell sempre sabia que el xofer era imprescindible perquè cada cop que hi anava li feien tastar tots els vins i el convidaven a esmorzar i a dinar i al que convingués. I ell bevia, amablement, però li tenia ben prohibit al xofer que tastés una sola gota d'alcohol per no acabar estimbats en qualsevol tomb criminal.
  Dit això, Martinell, ja que era a Falset, va aprofitar el viatge i va acabar dissenyant la remodelació del Cafè Manyé (avui dia, tancat) que també porta data del 1919. És a dir, Martinell, a Falset, hi va acabar dissenyant el lloc on es feia el vi i un dels establiments on se'l bevien.